Document ID: 32005R0931

KOMISJONI MÄÄRUS (EÜ) nr 931/2005,
6. juuni 2005,
millega muudetakse nõukogu määruse (EÜ) nr 517/94 (teatavatest kahepoolsete lepingute, protokollide või muude kokkulepetega ja ühenduse impordi erieeskirjadega hõlmamata kolmandatest riikidest pärit tekstiiltoodete importimise ühiseeskirjade kohta) I, II, III B ja VI lisa
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 7. märtsi 1994. aasta määrust (EÜ) nr 517/94 teatavatest kahepoolsete lepingute, protokollide või muude kokkulepetega ja ühenduse impordi erieeskirjadega hõlmamata kolmandatest riikidest pärit tekstiiltoodete importimise ühiseeskirjade kohta, (1) eriti selle artiklit 28,
ning arvestades järgmist:
(1)
Kuna 7. septembril 2004 võeti vastu komisjoni määrus (EÜ) nr 1810/2004, millega muudeti tariifi- ja statistikanomenklatuuri ja ühist tollitariifistikku käsitleva nõukogu määruse (EMÜ) nr 2658/87 (2) I lisa, on vaja muuta ka määruse (EÜ) nr 517/94 I lisa.
(2)
Pärast seda, kui Euroopa Ühenduse ja Serbia Vabariigi vahel sõlmiti tekstiiltoodetega kauplemise leping, kohaldatakse Serbia Vabariigi suhtes nõukogu 12. oktoobri 1993. aasta määrust (EMÜ) nr 3030/93 teatavate tekstiiltoodete kolmandatest riikidest importimise ühiseeskirjade kohta. (3) Seetõttu tuleb viited sellele vabariigile määruse (EÜ) nr 517/94 II, III B ja VI lisast kustutada. Seevastu nii Montenegro Vabariik kui ka Kosovo, kusjuures viimast käsitatakse Ühinenud Rahvaste Organisatsiooni Julgeolekunõukogu 10. juuni 1999. aasta resolutsioonis nr 1244 määratletud üksusena, kujutavad endast eraldi tolliterritooriume, mistõttu tuleb nendele eraldi viidata nimetatud määruse II, III B ja VI lisas. Selleks on Montenegro Vabariigile ja Kosovole kehtestatud uued kvoodid, kusjuures kasutatakse kõige sobivamat kriteeriumi, nimelt nende elanike arvu.
(3)
Seetõttu tuleks määrust (EÜ) nr 517/94 vastavalt muuta, sealhulgas tuleks selguse huvides täielikult asendada I, II, III B ja VI lisa.
(4)
Käesolevas määruses sätestatud meetmed on kooskõlas määruse (EÜ) nr 517/94 artikliga 25 loodud tekstiilikomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 517/94 I, II, III B ja VI lisa asendatakse käesoleva määruse lisas näidatud viisil.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Seda kohaldatakse alates 1. juulist 2005.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 6. juuni 2005

Labels: 18
3
1